text: 30-årig kvinde smækkede dørmand en syngende lussing
  07 oktober 2017 kl. 04.57
  En dørmand på et værtshus i Gram fik natten til lørdag en syngende lussing af en 30-årig kvindelig gæst. Kvinden var vred over at blive bortvist fra værtshuset.
  Politiet blev tilkaldt efter tumult, og da den 30-årige kvinde nægtede at acceptere dørmandens beslutning om, at hun skulle forlade værtshuset, smækkede hun ham en syngende lussing. 
  Episoden i Gram udspandt sig omkring klokken 0.30 på en nat, hvor begge lokale politikredse havde travlt i nattelivet, som havde trukket mange mennesker hjemmefra.
  Sydøstjyllands Politi beretter lørdag morgen om et par mindre voldssager, mens Syd- og Sønderjyllands Politi udover sagen i Gram også måtte gribe ind mod en 28-årig mand i Esbjerg, der slog en anden mand flere gange i ansigtet.
  Fra Haderslev, der ellers ofte er præget af uro i nattelivet, beretter politiet om en god stemning i byen, hvor de alvorligste forseelser har været fem tilfælde af overtrædelser af ordensbekendtgørelsen
  